Sejersted falt i finaleomgangen i Aspen
21-åringen fullførte etter å ha falt i det andre løpet, men tapte for mange sekunder til å kunne klatre særlig oppover på resultatlisten. Sejersted har gjort det bra på trening, men innrømmet at lørdagens renn var lite å skryte av. - Jeg var ikke helt fornøyd med førsteomgangen og ville forbedre det. Men jeg kom ikke helt inn i rytmen og så falt jeg. - Det har gått bra på trening, så jeg må nok bare være litt tålmodig og forbedre meg til neste gang, sa Sejersted til NTB. Til slutt endte den norske jenta på 27.-plass, og får i det minste med seg noen få verdenscuppoeng. Hun deltar ikke i søndagens slalåmrenn i Aspen, men satser i stedet for fullt mot utforrennene i Lake Louise neste helg. Tina Maze fra Slovenia vant storslalåmrennet i Aspen, ni tidels sekund foran østerrikske Kathrin Zettel. Tyske Viktoria Rebensburg ble nummer tre.
Lotte Smiseth Sejersted tok seg med knapp margin videre til finaleomgangen under lørdagens verdenscuprenn i storslalåm, men der ble det stopp for den norske alpinisten.